Minister eis geregtigheid vir melkboer | Maroela Media
Die minister van landbou, grondhervorming en landelike ontwikkeling, Thoko Didiza, het gevra dat die polisie alles in die stryd werp om die aanvallers wat Werner Buchner sr. en sy gesin Sondagaand op hul plaas naby Nanaga in die Oos-Kaap aangeval het, vas te trek.
Maroela Media het vroeër berig dat Werner sr. tydens die voorval op sy melkplaas, Boslaagte, doodgeskiet is. Sy vrou, Estelle, het albei haar arms gebreek terwyl sy haar gesin teen die aanvallers probeer beskerm het. Werner jr., hul volwasse seun, is ook geskiet en is in 'n stabiele toestand in 'n plaaslike hospitaal.
"Ek doen 'n beroep op die polisie om geen steen onaangeroer te laat om die misdadigers wat hierdie sinnelose en barbaarse aanval uitgevoer het, vas te trek nie," het Didiza gesê.
Niemand is tot dusver vir die aanval in hegtenis geneem nie, maar die polisie is glo op die spoor van die drie vermeende aanvallers. Die honde-eenheid en ander wetstoepassers is sedert die aanval ingespan om die skuldiges in hegtenis te neem.
Didiza het ook haar medelye met Werner sr. se gesin betuig en die betrokkenes bedank vir hul volgehoue pogings om die skuldiges aan te keer.
"Werner sr. se passie vir boerdery sal deur baie mense gemis word. Mag sy siel in vrede rus," het sy gesê.
Talle boere is die afgelope paar maande in die Oos-Kaap aangeval en vermoor. Volgens die jongste kwartaallikse misdaadstatistieke wat polisieminister Bheki Cele vir die tydperk 1 April tot 30 Junie vanjaar bekendgemaak het, was daar 181 aanvalle op plase en kleinhoewes in die land, wat 15 mense se lewens geëis het. Altesaam 16 van dié aanvalle het in die Oos-Kaap plaasgevind en twee mense is vermoor.
"Dit raak al hoe duideliker dat kwesbare gemeenskappe en groepe gebuk gaan onder afskuwelike geweldsmisdaad," het Andrew Whitfield, die DA se skaduminister van polisie, gesê.
Die VF Plus, die Melkprodusenteorganisasie (MPO) in die Oos-Kaap en talle ander rolspelers in die gebied het intussen ook hul woede oor die voorval uitgespreek.
Piet Mey, VF Plus-parlementslid en provinsiale leier in die Oos-Kaap, het Maandag gesê dat dié party sal voortgaan om druk op owerhede te plaas om die veiligheid van inwoners in veral landelike gebiede te verseker.
Oos-Kaap plaasaanvalle plaasmoorde
Nou waar is die clown met sy hoed.
Arrestasies sal gedoen word . Die howe se patetiese houding is die probleem . Dan besluit korrektiewe dienste ook om te maak soos hulle wil . Gaan vra die hoofman wat nou empatie het met die grootste aardskelm wat vrygelaat is . Rook en spieels .
Ons moet ons nie blind staar teen hierdie minister wat nou eweskielik optrede vereis nie .
Glo dit is slegs "window dressing" om die mense telaat glo hulle gee om want waar was sy al die tyd met ander moorde.